Návrh

Z á k o n
z ............... 2004,

ktorým sa mení a dopĺňa zákon č. 548/2003 Z. z. o Justičnej akadémii a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I
Zákon č. 548/2003 Z. z. o Justičnej akadémii a o zmene a doplnení niektorých zákonov sa mení a dopĺňa takto:

1. V § 2 odsek 3 znie:
„(3) Sídlom akadémie je Pezinok.“.

2. V § 8 odseky  3 a 4 znejú:
„(3)  Za riaditeľa môže byť vymenovaný sudca alebo prokurátor alebo kandidát vedecky alebo pedagogicky činný v odbore právo, ktorý
a)  spĺňa podmienky podľa § 5,
b) ku dňu vymenovania vykonáva funkciu sudcu alebo prokurátora  najmenej desať rokov alebo je vedecky alebo pedagogicky činný v právnickom povolaní najmenej desať rokov.

(4) Zástupcu riaditeľa vymenúva riaditeľ na návrh rady. Rada navrhne riaditeľovi kandidáta na funkciu zástupcu riaditeľa na základe výsledkov výberového konania.“.

3. V § 8 ods. 5 sa na konci pripájajú tieto slová „alebo osobnosť, ktorá je vedecky alebo pedagogicky činná v odbore právo najmenej desať rokov“.

4. V § 8 ods. 8 písm. b) sa vypúšťajú slová „člena rady“.

5. § 8 sa dopĺňa odsekom 10, ktorý znie: 
„(10) Z výnimočných dôvodov môže minister  na návrh rady dočasne poveriť vedením  akadémie člena rady  v rozsahu práv a povinností riaditeľa  podľa tohto zákona.“.

6. V § 10 sa za odsek 2 vkladá nový odsek 3, ktorý znie: 
„(3) Riaditeľovi , ktorý nie je sudca ani prokurátor, patrí tarifný plat a osobitný príplatok podľa osobitného zákona.8a)“.

Poznámka pod čiarou k odkazu 8a znie: 
„8a) § 82 a § 85a ods. 1 zákona č. 312/2001 Z. z.“.

Doterajšie odseky 3 a 4 sa označujú ako odseky 4 a 5.

Čl. II

Tento zákon nadobúda účinnosť 1. decembra 2004.